L-organizzazzjoni terroristika Al Qaeda qed tippjana attentat fuq ħajjet ir-Reġina Eliżabetta tal-Ingilterra.  Id-Daily Mirror qed tiżvela din l-informazzjoni abbażi ta’ rapporti ppubblikati fir-rivista jiħadista Inspire, li titqassam virtwalment mill-Al Qaeda fl-Għarabja Sawdija fil-kumplament tad-dinja. Fil-mira tal-attentat terroristiku hemm l-attivitajiet sportivi frekwentati mir-Reġina. Fosthom it-tlielaq taż-żwiemel, logħbiet tal-Kampjonat Premier Ingliż kif ukoll tornej tat-tennis.  Dawn huma kollha avvenimenti tal-massa li f’eventwalità ta’ attakk terroristiku jwassal għal straġi sħiħa, b’diversi fatalitajiet u midruba. Dan l-aħħar reġgħet feġġet il-biża’ ta’ attakk terroristiku fir-Renju Unit hekk kif mal-250 jiħadista Ingliż mistennija jirritornaw mis-Sirja wara perjodu ta’ taħriġ u ġlied fil-Gwerra Ċivili tas-Sirja. Scotland Yard stqarret li hija konxja ta’ dawn l-artikli u għaldaqstant qed jittieħdu l-passi kollha meħtieġa ta’ sigurtà biex jevitaw attakki mdemmija fir-Renju Unit.